མཆིམས་མཛོད་ཆེ་བ་ནི།མཆིམས་ནམ་མཁའ་གྲགས་ཀྱིས་མཛད་པའི་མཛོད་འགྲེལ་རྒྱས་པ་ཞིག་ཡོད་པར་བཤད་པ་དེ་ཡིན་ལ།མཆིམས་ནམ་མཁའ་གྲགས་ཀྱིས་མཛད་པའི་མཛོད་ཀྱི་བསྡུས་དོན་དབུ་མེད་འབྲུ་ཚ།དཔེ་ཆ་ཁྲུ་ཚད་མ་ཤོག་གྲངས་སོ་གཉིས་ཡོད་པ་ཞིག་ལག་སོན་བྱུང་ནའང་།འདིས་མཛད་པའི་མཛོད་ཀྱི་ཊཱིཀྐ་རྒྱས་པ་དེ་ཉིད་དཔེ་རྒྱུན་ཧ་ཅང་དཀོན་པས་རྩོལ་བ་མང་དུ་བྱས་ཀྱང་ལག་སོན་མ་བྱུང་ལ།རྗེ་དེ་ཉིད་ཀྱིས་མཛོད་འགྲེལ་རྒྱས་པ་ཞིག་མཛད་པར་ཆོས་འབྱུང་སོགས་སུ་འབྱུང་སྟེ།ལས་ཆེན་ཆོས་འབྱུང་ལས།ཆོས་མངོན་པ་མཛོད་ཀྱི་ཊཱིཀ་ཆེན་ལ་སོགས་པའི་རྩོམ་པའང་མང་དུ་མཛད་དོ།།ཞེས་དང་།སྒྲུབ་བརྒྱུད་ཤིང་རྟ་བརྒྱད་ཀྱི་བྱུང་བ་བརྗོད་པ་ལས།ཆོས་མངོན་པའི་མཛོད་ཀྱི་ཊིཀྐ་ཆེན་པོ་མཆིམས་མཛོད་མཛད་ཅེས་དང་།མཆིམས་བློ་བཟང་གྲགས་པའི་མཛོད་འགྲེལ་ལེགས་བཤད་རྒྱ་མཚོའི་གནས་གསུམ་པར།ཉི་འོག་པ་ནི་ཚངས་ཆེན་རྣམས་མདུན་ན་འདོན་པ་དག་ལས་ཚེ་དང་ལུས་ཀྱི་ཚད་དང་རྟོག་པ་དང་ཚོར་བ་ལ་སོགས་པ་ཐ་དད་པས་ས་གཞན་ཡིན་པའི་ཕྱིར་གནས་རིས་བཅུ་བདུན་ཡིན་ནོ་ཞེས་ཟེར་ལ།ཁ་ཆེ་བ་ནི་མདུན་ན་འདོན་ལས་བང་རིམ་ལྟར་ཅུང་ཟད་འཕགས་པས་ན་གནས་ཀྱིས་གཞན་མེད་པའི་ཕྱིར་བཅུ་དྲུག་གོ་ཞེས་ཟེར་རོ།།སྐུ་མཆེད་ནི་འོག་མིན་སྟུག་པོ་བཀོད་པ་དང་བཅོ་བརྒྱད་དུ་བཞེད་དོ།།མདོ་ལས་ཉི་ཤུ་རྩ་གཅིག་འབྱུང་བ་ནི་སྡེ་ཚན་གྱི་དང་པོ་སྤྱི་མིང་ཡིན་ཞེས་མཆིམས་ཆེན་པོ་གསུང་ངོ་།།ཞེས་དང་།འགྲེལ་པར།ལྷ་ཐམས་ཅད་འཕགས་པའི་སྐད་དུ་སྨྲའོ་ཞེས་པ་ནི་གཟུགས་ཀྱི་ལྷ་སྟེ་བརྫུན་ཚིག་སྤངས་བས་སོ་ཞེས་མཆིམས་ཆེན་པོས་གསུང་ངོ་།།ཞེས་མཆིམས་ཆེན་མོའི་གསུང་ལུང་འདྲེན་གནང་འདུག་པ་དང་།མཛོད་འགྲེལ་མངོན་པའི་རྒྱན་གྱི་གནས་ལྔ་པར།ཕྲ་རྒྱས་ཀྱི་དབྱེ་བ་གསུང་སྐབས།བྱེ་སྨྲ་དང་།མངོན་པ་གོང་མ།བསྡུ་བ་གསུམ་གྱི་རབ་དབྱེ་མི་འདྲ་བར་འབྱུང་བའི་སྐོར་ལ་བང་ཏིའི་ལུང་ཞིག་དྲངས་པ་དང་།དེ་རྗེས།འོན་ཀྱང་ལུགས་ཕྱི་མ་གཉིས་མངོན་པ་ཀུན་བཏུས་དང་བསྡུ་བ།ནི་རྣམ་པ་འགལ་བ་ཙམ་དང་དངོས་སུ་འགལ་བའི་དབང་དུ་བྱས་ནས་བཤད་པ་ཡིན་ནོ།ཞེས་མཆིམས་གསུང་ངོ་།།ཞེས་པའི་མཆིམས་ནི་སྐབས་དེར་མཆིམས་དང་མཆིམས་ཆེན་མོ་སོགས་མཆིམས་ནམ་མཁའ་གྲགས་ཀྱི་མཚན་དུ་སྤྱོད་ཀྱིན་ཡོད་པ་གོང་དུ་བརྗོད་པ་ལྟར་མཆིམས་ནམ་མཁའ་གྲགས་ཡིན་ལ།གསུང་འདི་དག་རྗེ་དེ་ཉིད་ཀྱི་བསྡུས་དོན་དུ་མེད་པ་དང་།སྐབས་ཐོག་དེར་མངོན་པའི་གཞུང་ལ་ཐོས་བསམ་ཧ་ཅང་སྨར་བའི་དུས་སྐབས་ཤིག་ཡིན་ཞིང་།མཆིམས་ནམ་མཁའ་གྲགས་ཀྱིས་དགུང་ལོ་བཅུ་གསུམ་གྱི་སྐབས་ནས་རང་གི་ཁུ་བོ་མཆིམས་བློ་བརྟན་གྱི་དྲུང་ནས་མངོན་པ་མཛོད་ལ་སློབ་གཉེར་མཛད་ཡོད་པ་དང་།ལོ་བདུན་བསྟེན་ནས་མཛོད་ཀྱི་རྩ་བ་གཅིག་པུའང་ཚར་ཉི་ཤུ་རྩ་གསུམ་གསན་འདུག་ལ།རྣམ་ཐར་ལས།ཞང་པ་ཞང་སྟོན་ཆོས་ཀྱི་བླ་མ།ན་རེ།འདིར་བཞུགས་པའི་གོ་ཆ་གྱོན་ལ་ཁྱེད་རང་བདག་པོ་ཡིན་པས་སློབ་མ་འགའ་རེ་ལ་མཛོད་རེ་ཡང་གསུངས་གསུང་།ཞེས་འབྱུང་བ་ལྟར་དགུང་ལོ་ཆུང་ངུའི་སྐབས་ནས་སྣར་ཐང་དུ་དགེ་འདུན་གྱི་གྲལ་འགོར་མཛོད་ཀྱི་བཤད་པ་གནང་ཡོད་འདུག་ཅིང་།རྣམ་ཐར་ལས།བསྟན་བཅོས་བརྩམས་པས་ཇི་ལྟར་བསྐྱངས་པ་ནི།བླ་མ་ཉིད་ཀྱིས་འདི་ལྟར་མཛད་དེ།་་་་་་་ཆོས་མངོན་མཛོད་གཞུང་གསལ་བྱེད་ཚངས་པ་དང་།།་་་་་སྒྲོལ་མ་འོད་ཟེར་ཅན་སོགས་བརྒྱ་རྩ་བཅུ་ཞེས་གསུངས་སོ།།ཞེས་ཆོས་མངོན་པ་མཛོད་ཀྱི་གཞུང་གསལ་བྱེད་དམ་འགྲེལ་པ་ཞིག་མཛད་ཡོད་པ་ནི་འདིས་ཀྱང་ཤེས་ལ།བསྡུས་དོན་གྱི་སྐོར་ལ་མང་པོ་ཞིག་མཛད་འདུག་པ་ནི་རྣམ་ཐར་ལས་འོག་ཏུ་སྡེ་ཚན་གཅིག་ཏུ་བཀོད་འདུག་པས་འདི་ཉིད་མཛོད་ཀྱི་བསྡུས་དོན་དེ་ཉིད་མིན་པར་གསལ་བ་དང་།གསལ་བྱེད་ཅེས་པ་སྦྱར་བས་ཀྱང་གཞུང་གི་བསྡུས་དོན་ཞིག་མིན་པར་ཡང་ཤེས་སོ།།གཞན་ཡང་མཆིམས་བློ་བཟང་གྲགས་པའི་མཛོད་འགྲེལ་ལེགས་བཤད་རྒྱ་མཚོའི་མཇུག་གི་ཚིགས་བཅད་དུ།དོན་གནད་བསྡུས་ཏེ་ལྷུག་པར་བཀྲལ་ན།བཅོམ་ལྡན་འདས་ཀྱི་འགྲོ་ལ་ཕན་ཕྱིར་ཆོས་མངོན་པ་གསུངས་པ་རྣམས་ཤཱ་རིའི་བུ་ལ་སོགས་པའི་གནས་བརྟན་དག་གིས་ལེགས་པར་བསྡུས་པའི་མངོན་པ་སྡེ་བདུན་དང་།བྱེ་བྲག་བཤད་མཚོའི་ལེགས་བཤད་རྣམས་བསྡུས་ནས་སློབ་དཔོན་དབྱིག་གཉེན་གྱིས་མངོན་པའི་མཛོད་རྩ་འགྲེལ་མཛད་པ་དང་།དེའི་རྣམ་བཤད་སྔོན་གྱི་མཁས་པ་དག་གིས་མཛད་པ་དག་ལེགས་པར་མ་མཐོང་ནས་སློབ་དཔོན་རྒྱལ་པོའི་སྲས་གྲགས་པའི་བཤེས་གཉེན་གྱིས་ཆོས་མངོན་པའི་མཛོད་ཀྱི་འགྲེལ་བཤད་དོན་གསལ་བ་ཞེས་བྱ་བ་དང་།སློབ་དཔོན་གང་བ་སྤེལ་བས་ཀྱང་འགྲེལ་བཤད་མཚན་ཉིད་ཀྱི་རྗེས་སུ་འབྲང་བ་ཞེས་ཉི་ཟླ་ལྟ་བུར་གྲགས་པ་བློ་གྲོས་ཀྱི་མིག་ཅན་དག་གི་སྤྱོད་ཡུལ་དུ་གྱུར་པ་མཛད་པ་དང་།དེ་དག་གི་མཐུས་གངས་ཅན་གྱི་ལྗོངས་འདིར་ཡང་འཆད་བྱེད་སྔ་མ་དེ་དག་གིས་རྒྱས་བསྡུས་སྣ་ཚོགས་ལ་དགའ་བའི་ངོར་རྣམ་བཤད་གང་མང་ཞིག་མཛད་ཟིན་ཏོ།།ཞེས་དང་།ནམ་མཁའ་ལྟར་གྱུར་མཁྱེན་པ་རབ་ཡངས་གྲགས་པའི་མཐའ་ཅད་དེས་མཛད་གང་།།སྟོན་པའི་གསུང་བཞིན་བདག་གིས་བླངས་ཤིང་གཞན་ལ་བཤད་བྱ་དེ་ལྟ་ནའང་།།དེ་དོན་རྫོགས་པར་དོན་གཉེར་སྐྱེ་བོ་ཉིན་མོའི་སྐར་མ་ཇི་བཞིན་ཏེ།།གཞན་གང་ཅུང་ཟད་བློ་ཁ་ཕྱོགས་རྣམས་རང་རང་རྣམ་བཤད་བྱེད་པར་རྩོམ།།ཞེས་མཁྱེན་པ་ནམ་མཁའ་ལྟར་རབ་ཏུ་ཡངས་ཤིང་མཚན་མཐར་གྲགས་པ་ཞེས་ཡོད་པ་མཆིམས་ནམ་མཁའ་གྲགས་ཀྱིས་མཛད་པའི་མཛོད་ཀྱི་རྣམ་བཤད་གང་དེ་སྟོན་པ་ཐུབ་པའི་དབང་པོའི་གསུང་བཞིན་དུ་མཆིམས་བློ་བཟང་གྲགས་པ་བདག་གིས་བློ་གྲོས་ཀྱིས་བླངས་ཤིང་གཞན་ལ་བཤད་པ་ཡིན་ནའང་།མཆིམས་ཀྱི་རྣམ་བཤད་དེའི་དོན་རྫོགས་པར་དོན་དུ་གཉེར་པའི་སྐྱེ་བོ་ནི་ཉིན་མོའི་སྐར་མ་ཇི་ལྟ་བ་བཞིན་དུ་གྱུར་ཡོད་པ་དང་།གཞན་སྐྱེ་བོ་གང་ཞིག་རྣམ་བཤད་དེ་ལ་བློ་ཁ་ཅུང་ཟད་ཕྱོགས་ཡོད་པ་སྟེ་ཅུང་ཟད་རྟོགས་པ་རྣམས་ཀྱིས་ཀྱང་རང་རང་གི་ཇི་ལྟར་རྟོགས་པ་དང་རྗེས་སུ་མཐུན་པའི་རྣམ་བཤད་ཕྱོགས་རེ་བ་རྩོམ་པར་བྱེད་དོ།ཞེས་མཆིམས་ནམ་མཁའ་གྲགས་ཀྱི་མཛོད་འགྲེལ་རྒྱས་པ་ཞིག་ཡོད་པར་གསལ་བར་གསུངས་འདུག་པར་མ་ཟད་མཆིམས་བློ་བཟང་གྲགས་པ་རང་ཉིད་ཀྱིས་ཀྱང་འགྲེལ་པ་དེ་ལ་ཁུངས་གཏུགས་ནས་མང་ཉུང་འཚམ་པར་མཆིམས་མཛོད་ཆུང་པར་གྲགས་པ་མཛད་པར་གསུངས་འདུག་ལ།གཞུང་དངོས་སུ།ཕུང་པོ་ལྔའི་གོ་རིམ་གྱི་སྐོར་ལ་གཞན་གྱི་བཞེད་པ་འགོད་སྐབས།འཆད་པ་པོ་དག་ནི།ཞེས་པའི་འཆད་པ་པོ་ལ་མཆན་བུ་མཆིམས་སྔ་མ་ཞེས་པ་ཞིག་སྦྱར་མཆན་འདི་བསྟན་བཅོས་མཛད་པོའི་ཡིན་མིན་མ་ཤེས།ཡོད་པ་དང་།གོང་དུ་དྲངས་པ་ལྟར་གནས་གསུམ་པའི་ལུང་འདྲེན་གཉིས་བཅས་འདི་གསུམ་མ་གཏོགས་གཞན་མཆིམས་མཛོད་དམ་མཆིམས་ནམ་མཁའ་གྲགས་ཀྱི་མཚན་དངོས་སྦྱར་བའི་ལུང་འདྲེན་གཅིག་ཀྱང་མི་སྣང་མོད།མཆིམས་བློ་བཟང་གྲགས་པས་མཆིམས་ནམ་མཁའ་གྲགས་ལ་ཆོས་འབྲེལ་དངོས་སུ་གསན་མེད་ནའང་།ཉིད་ཀྱི་མཛོད་འགྲེལ་དེའི་མཆོད་བརྗོད་དུ་འཇིག་རྟེན་ཀུན་ལ་ཐམས་ཅད་མཁྱེན་པར་གྲགས།།སངས་རྒྱས་མཆིམས་ལ་གུས་པས་འདིར་ཕྱག་འཚལ།ཞེས་མཆོད་བརྗོད་གནང་ཡོད་པ་དང་།གོང་གི་མཇུག་རྩོམ་དེ་རྗེས་སུ།དེ་ཕྱིར་ཁོ་བོས་གཞུང་ལུགས་ཆེ་འདི་རང་གི་རྣམ་བཤད་དེ་འགྲེལ་དང་།།མཁས་རྣམས་དགོངས་པ་ཇི་བཞིན་རྟོགས་ནས་ཇི་ལྟར་རིགས་པ་འདིར་བསྡུས་ཏེ།།མང་ཉུང་རན་པར་གསལ་བར་བཤད་ལྟར་སྔོན་ཆད་གངས་རིའི་ལྗོངས་འདི་རུ།།གཞན་འགའ་མ་བྱུང་དེ་ཕྱིར་འདི་ཡང་དབྱིག་གཉེན་ཉིད་ཀྱིས་མཛད་པར་སྙམ།ཞེས་མཆིམས་ནམ་མཁའ་གྲགས་ཀྱི་མཛོད་འགྲེལ་དེ་ཉིད་གཞུང་ཁུངས་སུ་མཛད་པར་གསུངས་པ་དང་།མཆིམས་བློ་བཟང་གྲགས་པའི་མཛོད་འགྲེལ་གྱི་མཚན་ཟུར་དུ་ཆོས་མངོན་གསལ་བྱེད་ཅེས་དང་།གོང་དུ་རྣམ་ཐར་དྲངས་པ་ལྟར་མཆིམས་ནམ་མཁའ་གྲགས་ཀྱི་མཛོད་འགྲེལ་ལ་ཆོས་མངོན་མཛོད་གཞུང་གསལ་བྱེད་ཅེས་འདྲ་མཚུངས་སུ་འབྱུང་བ་སོགས་ལ་བརྟགས་ན།མཆིམས་མཛོད་ཆུང་བ་འདི་ནི་མཆིམས་ནམ་མཁའ་གྲགས་ཀྱི་མཛོད་འགྲེལ་ཆེན་མོའི་དོན་བསྡུས་སམ་བསྡུས་དོན་དུ་བརྩམས་པ་ཞིག་ཡིན་ངེས་སོ།།